Autonom til Støjberg: Hvorfor bruge penge på at beskytte Paludan, så han ‘kan gå igennem Nørrebro’

Venstres retsordfører Inger Støjberg afholder i denne måned borgermøde rundt omkring i Danmark. Onsdag gæstede hun Støberiet på Blågårds Plads (Nørrebro), og kom her i debat med lokale venstreradikale. Berlingske optog en video, hvor en gammel kending forklarer hvor urimeligt det er, at politiet bruger penge på at beskytte ‘en tosse som Paludan’. At han selv er en del af segmentet der antaster samme, får det hele til at klinge lidt hult. Han var eksempelvis med i Stop Scandza-demonstrationen på Amager sidste år, der truede mødedeltagere og talere.

Venstreradikal talsmand: Det er sådan en strammermentalitet vi har med at gøre her. De vil gerne have flere betjente. På Facebook kan jeg se at folk gerne vil have at politiet render rundt med flere pistoler – altså, det kommer ikke til at gøre nogen forskel for os. Vi oplever det alligevel.

Inger Støjberg (V): Hvad synes du så man skal gøre, for du må vel også være interesseret i at trygheden skal stige her på Nørrebro også. Hvad tænker du at der skal gøres?

Venstreradikal talsmand: Jeg ville værdsætte et lokalpoliti, der kunne se borgerne i øjnene. Men i stedet for kan vi opleve fra de lokale, at der i stedet for bliver talt ned til dem. De bliver bedt om at pikkel af, og at de ikke skal blande sig i politiforretning. Altså, det stemmer ikke overens. Hvor mange penge er der ikke blevet brugt på at en tosse som Paludan kan gå igennem Nørrebro? Hvor mange penge er der ikke blevet skyllet direkte ud i lokummet, for at give borgerne der sidder her en falsk forståelse af tryghed.